**Αθήνα, 11 Ιουλίου 2024**

**ΔΕΛΤΙΟ ΤΥΠΟΥ**

**Με την παρουσία των Υπουργών Ψηφιακής Διακυβέρνησης, Δημήτρη Παπαστεργίου, και Παιδείας, Θρησκευμάτων και Αθλητισμού, Κυριάκου Πιερρακάκη, πραγματοποιήθηκε την Τετάρτη 10 Ιουλίου 2024 η Ετήσια Γενική Συνέλευση των Μελών του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ)**

Η βαθύτερη αναζήτηση και η περαιτέρω αξιοποίηση των εργαλείων και μέσων για τον ψηφιακό μετασχηματισμό της χώρας αποτέλεσε το κοινό στοιχείο στις τοποθετήσεις όλων των ομιλητριών και ομιλητών στην Ετήσια Γενική Συνέλευση των Μελών του ΣΕΠΕ, η οποία πραγματοποιήθηκε την Τετάρτη 10 Ιουλίου. Παράλληλα, έγινε ανταλλαγή απόψεων και εμπειριών για την ενίσχυση του κλάδου και, κατά προέκταση, της εθνικής μας Οικονομίας. Οι συνεχιζόμενες προσπάθειες - όπως τονίσθηκε - θα οδηγήσουν τον διεθνώς καταξιωμένο ελληνικό κλάδο Ψηφιακής Τεχνολογίας να αποκτήσει την εξωστρέφεια που του αξίζει, δίνοντας τη δυνατότητα στο εξαιρετικό στελεχιακό δυναμικό που διαθέτει να μείνει στην Ελλάδα, να δημιουργήσει λύσεις και προϊόντα και να τα προωθήσει σε όλον τον υπόλοιπο κόσμο.

Ο **Υπουργός Ψηφιακής Διακυβέρνησης, κύριος Δημήτρης Παπαστεργίου**, αναγνώρισε στην ομιλία του τη συμβολή του ΣΕΠΕ στον ψηφιακό μετασχηματισμό της χώρας. Αναφερόμενος στα ευρήματα από τις διεθνείς μελέτες, τόνισε ότι ο ιδιωτικός τομέας δεν ενσωμάτωσε στον βαθμό που θα έπρεπε την τεχνολογική εξέλιξη, καθώς προτεραιότητα της Πολιτείας ήταν η ανάπτυξη και η ενσωμάτωση των τεχνολογιών στον Δημόσιο Τομέα, όπου οι εκκρεμότητες ήταν αρκετές και η ανάγκη για προσφορά στους πολίτες μεγάλη. Αναφερόμενος στο Ταμείο Ανάκαμψης και Ανθεκτικότητας, σημείωσε ότι θα πρέπει να επιταχυνθούν οι απαραίτητες ενέργειες, για να απορροφηθούν όλοι οι πόροι, λέγοντας χαρακτηριστικά: *«Τα χρονοδιαγράμματα είναι ασφυκτικά. Το Ταμείο Ανάκαμψης δεν θα μας περιμένει. Πρέπει να συμπορευθούμε ακόμη περισσότερο, ώστε και τα έργα να ολοκληρωθούν στην ώρα τους, αλλά και να αφήσουν ένα αποτύπωμα στην ελληνική κοινωνία».*

Παράλληλα, αναγνώρισε ότι υπάρχουν προβλήματα πληρωμών από το Υπουργείο Ψηφιακής Διακυβέρνησης, αλλά και από άλλα Υπουργεία προς εταιρείες-μέλη του ΣΕΠΕ, σημειώνοντας ότι θα πρέπει να γίνει και από τις δύο πλευρές συζήτηση για το μείζον αυτό θέμα. Ο κύριος Παπαστεργίου, αναφερόμενος στο έργο του Υπουργείου Ψηφιακής Διακυβέρνησης, υπογράμμισε ότι προωθούνται συγκεκριμένες δράσεις μέσω της Τεχνητής Νοημοσύνης στους τομείς της Υγείας, της Δικαιοσύνης και της Πολιτικής Προστασίας. Παράλληλα, αναγνώρισε το πρόβλημα που δημιουργείται από τις χιλιάδες κενές οργανικές θέσεις στον Τομέα των Τεχνολογιών Πληροφορικής και Επικοινωνιών, επισημαίνοντας ότι πρέπει να αντιμετωπισθεί άμεσα.

Τοποθετούμενος στο θέμα της αμοιβής προς τους δημιουργούς για νόμιμη αναπαραγωγή των έργων τους από ιδιώτες, αναγνώρισε το δίκαιο αίτημα του ΣΕΠΕ, λέγοντας χαρακτηριστικά: *«Αυτή η αμοιβή είναι παράλογη, δεν είναι εύλογη. Είναι ένα ζήτημα του Υπουργείου Πολιτισμού. Από την πλευρά μας, ως Υπουργείο Ψηφιακής Διακυβέρνησης, αναγνωρίζουμε τα πνευματικά δικαιώματα των δημιουργών, αλλά θα πρέπει να σταθμίσουμε με έναν εντελώς διαφορετικό τρόπο τα πράγματα».*

Από την πλευρά του ο **Υπουργός Παιδείας, Θρησκευμάτων και Αθλητισμού, κύριος Κυριάκος Πιερρακάκης**, αναφερόμενος στα στοιχεία για την εξέλιξη της ψηφιακής τεχνολογίας στη χώρα μας, απένειμε τα εύσημα στον ΣΕΠΕ και στις εταιρείες - μέλη του, τονίζοντας ότι ο κλάδος έχει κατακτήσει πολλά σε πολύ σύντομο χρονικό διάστημα. Ενώ σημείωσε τη σπουδαιότητα των ψηφιακών αλμάτων που έγιναν τα τελευταία τέσσερα χρόνια, τα αποτελέσματα των οποίων φαίνονται σήμερα στον ψηφιακό συντονισμό της χώρας. Αναγνωρίζοντας το πρόβλημα του ψηφιακού μετασχηματισμού στον Ιδιωτικό Τομέα, σημείωσε ότι θα πρέπει να αναληφθούν συγκεκριμένες δράσεις από το Υπουργείο Οικονομικών, αλλά και από άλλα Υπουργεία.

Στην ομιλία του δεν παρέλειψε να κάνει εκτενή αναφορά και στην έλλειψη προσωπικού στον τομέα ΤΠΕ, τονίζοντας ότι θα πρέπει να μπει η αλγοριθμική σκέψη στα προγράμματα σπουδών με αλλαγές στα σχολικά εγχειρίδια, δίνοντας ιδιαίτερη έμφαση στη θεμελίωση της αλγοριθμικής – μαθηματικής σκέψης στα σχολεία από μικρή ακόμα ηλικία, σημειώνοντας ταυτόχρονα: *«Πρέπει να υπάρχει από τα σχολεία ένα πιστοποιητικό, που θα αναγνωρίζει τη γνώση αλγορίθμων, το οποίο θα παρέχεται δωρεάν, ώστε να ακολουθηθούν νέα προγράμματα σπουδών και να μεγεθυνθούν τα τμήματα σπουδών των σχολών ΤΠΕ».*

Ανακοίνωσε ακόμη ότι το Υπουργείο Παιδείας θα προχωρήσει πολύ σύντομα σε ένα πρόγραμμα εμπλουτισμού δεξιοτήτων χιλιάδων πολιτών σε συγκεκριμένες ειδικότητες της πληροφορικής, ώστε να μπορέσει να αυξηθεί ο όγκος των ανθρώπων που χρειάζεται ο κλάδος και για τον λόγο αυτό θα ζητηθεί η συμβολή του ΣΕΠΕ με προτάσεις για τις δεξιότητες που απαιτούνται, αλλά και για το περιεχόμενο του εν λόγω προγράμματος.

Η **Πρόεδρος του ΔΣ του ΣΕΠΕ, κυρία Γιώτα Παπαρίδου**, από την πλευρά της, υπογράμμισε, μεταξύ άλλων, τις δυνατότητες του κλάδου που εξακολουθεί να διακρίνεται διεθνώς μέσα σε ένα άκρως ανταγωνιστικό περιβάλλον. Παράλληλα, επεσήμανε την ανάγκη περαιτέρω ανάπτυξης συνεργειών και κοινών πρωτοβουλιών με όλα τα εμπλεκόμενα μέρη, με δεδομένο τον καθοριστικό ρόλο που διαδραματίζουν οι επιχειρήσεις Τεχνολογίας Πληροφορικής και Επικοινωνιών στην καθημερινότητα του πολίτη αλλά και στην ενίσχυση της παραγωγικότητας Δημόσιου και Ιδιωτικού Τομέα. Αδιάψευστη επιβεβαίωση των παραπάνω είναι η ανάπτυξη του ΣΕΠΕ με τη ραγδαία αύξηση νέων μελών από όλα τα σημεία της χώρας.

Ταυτόχρονα, κάλεσε την κυβέρνηση να επιταχύνει τις διαδικασίες για την αξιοποίηση όλων των ευρωπαϊκών πόρων που θα συμβάλλουν στον επιδιωκόμενο ψηφιακό μετασχηματισμό της χώρας, αλλά και να επιλύσει χρόνια προσκόμματα και αναχρονιστικές πρακτικές, που τον επιβραδύνουν, όπως το “ψηφιακό χαράτσι” για τα πνευματικά δικαιώματα, το οποίο επιβαρύνει άπαντες στη χώρα μέχρι και 10 φορές παραπάνω από τις Ευρωπαϊκές χώρες, στις οποίες εφαρμόζεται.

Η κυρία Παπαρίδου αναφερόμενη στη Δημιουργική Τεχνητή Νοημοσύνη, υπογράμμισε ότι αναμένεται να ενισχύσει κατά 5,5% το ΑΕΠ της χώρας έως το 2030 (δηλαδή κατά €10,7 δισ. επιπλέον),  ενώ υπό συγκεκριμένες συνθήκες, μπορεί να αγγίξει ακόμα και το +9,8%.  Ταυτόχρονα, αναφέρθηκε στην αναμενόμενη όξυνση της πρόκλησης που αντιμετωπίζουν οι επιχειρήσεις στην εξεύρεση ανθρώπινου δυναμικού. Όπως τόνισε, από 60.000 άτομα που έλειπαν από τον Κλάδο μέχρι το 2030, εάν προσθέσουμε και την ΤΝ, έχουμε μία αύξηση κατά 30% και οι κενές θέσεις εκτοξεύονται στις 83.000! Στοιχεία που προέκυψαν από τη μελέτη της Deloitte για τον ΣΕΠΕ, με τη συνδρομή του Εθνικού Κέντρου Τεκμηρίωσης και Ηλεκτρονικού Περιεχομένου (ΕΚΤ), “Η Επίδραση της Δημιουργικής Τεχνητής Νοημοσύνης στην ελληνική οικονομία”.

Αναφερόμενη σε στοιχεία που προκύπτουν από την ετήσια έκθεση της Ευρωπαϊκής Επιτροπής για την ψηφιακή Δεκαετία, η Πρόεδρος του ΔΣ του ΣΕΠΕ σημείωσε ότι στην Ελλάδα υπάρχει πρόοδος σε δύο βασικούς τομείς, στις υποδομές συνδεσιμότητας και στην ψηφιοποίηση των δημόσιων υπηρεσιών. *«Στις υποδομές συνδεσιμότητας το Εθνικό Σχέδιο Ευρυζωνικότητας 2021-2027 και οι επενδύσεις των παρόχων αρχίζουν να αποδίδουν καρπούς, επιτυγχάνοντας αύξηση 10 ποσοστιαίων μονάδων στην κάλυψη VHCN/FTTP τον περασμένο χρόνο. Ταυτόχρονα, η κάλυψη 5G (98,1%), είναι υψηλότερη από τον ευρωπαϊκό μέσο όρο (89,3%) και θέλει λιγότερο από 2 ποσοστιαίες μονάδες, για να επιτύχει τον στόχο 100% του 2030. Ο δεύτερος τομέας είναι η ψηφιοποίηση των δημόσιων υπηρεσιών για τις επιχειρήσεις, στον οποίο οι επιδόσεις της χώρας μας (86,2%) ξεπερνούν τον ευρωπαϊκό μέσο όρο (85,4%), αντιπροσωπεύοντας μια ετήσια ανάπτυξη 17,5%. Στις ψηφιακές δημόσιες υπηρεσίες για τους πολίτες, αν και η Ελλάδα έχει ελαφρώς χαμηλότερες επιδόσεις από τον μέσο όρο της ΕΕ (75,9 έναντι μέσου όρου της ΕΕ 79,4), καταγράφει πρόσφατη ετήσια ανάπτυξη 17,5%. Ωστόσο, εξακολουθούν να υπάρχουν σημαντικές προκλήσεις, όπως η έλλειψη ειδικών ΤΠΕ, το χαμηλό ποσοστό πληθυσμού με βασικές ψηφιακές δεξιότητες, το χαμηλό ποσοστό ΜμΕ με βασικό επίπεδο ψηφιακής έντασης και χαμηλό επίπεδο υιοθέτησης προηγμένων τεχνολογιών (AI, cloud ή data analytics)»* τόνισε η κ. Παπαρίδου.

Κατά τη διάρκεια των εργασιών της Ετήσιας Γενικής Συνέλευσης του ΣΕΠΕ, παρουσιάστηκε ο ετήσιος απολογισμός, με αναφορά στις σημαντικές πρωτοβουλίες που ανέπτυξε ο Σύνδεσμος με φορείς της Πολιτείας και της αγοράς, αλλά και τη δυναμική του παρουσία μέσω της ενεργούς συμμετοχής σε όλες τις διαβουλεύσεις, που σχετίζονται με θέματα της βιομηχανίας ψηφιακής τεχνολογίας, αλλά και μέσω της κατάθεσης προτάσεων για τον ταχύτερο ψηφιακό μετασχηματισμό της χώρας. Σε αυτό το πλαίσιο, κατά την προηγούμενη χρονιά, ο Σύνδεσμος και οι επιχειρήσεις-μέλη του:

* Ενίσχυσαν τη συνεργασία τους με το σύνολο σχεδόν των Υπουργείων για την ανάπτυξη της Οικονομίας, μέσα από τη διείσδυση του ψηφιακού μετασχηματισμού και στο δημόσιο και στον ιδιωτικό τομέα.
* Συνέχισαν να πρωταγωνιστούν ακόμη πιο δυναμικά στο διεθνές και ευρωπαϊκό επιχειρηματικό τοπίο συμμετέχοντας ενεργά στους διεθνείς οργανισμούς (WITSA και DIGITALEUROPE). Αναγνώριση της προσπάθειας, του έργου και του επιπέδου του Συνδέσμου, ήταν και η εκλογή μέλους του στο Διοικητικό Συμβούλιο του DIGITALEUROPE.
* Σε συνεργασία με την Εθνική Αρχή Ανώτατης Εκπαίδευσης και τους πρόεδρους των 37 σχολών του κλάδου Τεχνολογιών Πληροφορικής και Επικοινωνιών των ελληνικών Πανεπιστημίων, μέσα από κοινή μελέτη, παρουσίασαν ένα σύνολο σημαντικών, ουσιαστικών και καινοτόμων προτάσεων για την αντιμετώπιση της έλλειψης ανθρώπινου δυναμικού στον κλάδο.
* Συμμετείχαν σε όλες τις Επιτροπές του ΕΣΠΑ, τοπικές και περιφερειακές, αλλά και στο Διοικητικό Συμβούλιο της Κοινωνίας της Πληροφορίας, διατηρώντας στενή και ουσιαστική συνεργασία με την εταιρεία για τις δράσεις των κρατικών ενισχύσεων, που αφορούν στα ψηφιακά εργαλεία των Μικρομεσαίων Επιχειρήσεων, στην Ανάπτυξη Ψηφιακών Προϊόντων και Υπηρεσιών και στις Ψηφιακές Συναλλαγές.
* Συνεργάζονται με την Πολιτεία, καταθέτοντας σημαντικές προτάσεις για την επιτάχυνση των διαδικασιών αξιοποίησης όλων των διαθέσιμων πόρων του Ταμείου Ανάκαμψης και Ανθεκτικότητας όσο και του ΕΣΠΑ 2021 – 2027. Αλλά και για την επαναξιολόγηση των προτεραιοτήτων, βάσει αποτελεσματικότητας και χρονοδιαγράμματος υλοποίησης των έργων.
* Συνέστησαν την Ομάδα Εργασίας για την Κυβερνοασφάλεια, καθώς οι επιχειρήσεις - μέλη του ΣΕΠΕ ανήκουν στον μοναδικό τομέα, που φέρει διττό ρόλο: Να εφαρμόσει την Οδηγία NIS 2 (Οδηγία 2022/2555), την ευρωπαϊκή νομοθεσία, δηλαδή, για την ασφάλεια στον κυβερνοχώρο, αλλά και να βοηθήσει και τις οντότητες άλλων τομέων να την εφαρμόσουν.
* Παράλληλα, με στόχο την ενίσχυση του οικοσυστήματος δεξιοτήτων στο πεδίο της Κυβερνοασφάλειας στην Ελλάδα συμμετέχουν στο πρόγραμμα ERASMUS για το έργο CyberHubs, μαζί με το Οικονομικό Πανεπιστήμιο και συγκεκριμένα την ομάδα του καθηγητή κυρίου Δημήτρη Γκρίτζαλη. Στο συγκεκριμένο έργο συμμετέχουν 7 χώρες, μεταξύ των οποίων και η Ελλάδα, υπό τον DIGITALEUROPE.
* Στο πλαίσιο του digital economy forum 2023, παρουσίασαν το ιστορικό Λεύκωμα της ελληνικής ψηφιακής βιομηχανίας, με τίτλο “O Κλάδος της Ψηφιακής Τεχνολογίας στην Ελλάδα: Πρόσωπα και Ιστορίες”, το οποίο προλόγισαν η Πρόεδρος της Δημοκρατίας, ο Υπουργός Ψηφιακής Διακυβέρνησης και οι Επίτιμοι Πρόεδροι του ΣΕΠΕ, κύριοι Θεόδωρος Φέσσας, Σπύρος Βυζάντιος, Τάσος Τζήκας και Παντελής Τζωρτζάκης.

###

[Σχετικά με τον ΣΕΠΕ](http://www.sepe.gr)

Ο Σύνδεσμος Επιχειρήσεων Πληροφορικής & Επικοινωνιών Ελλάδας ιδρύθηκε το Φεβρουάριο του 1995. Ο ΣΕΠΕ, ως θεσμικός συνομιλητής και εταίρος της πολιτείας, παρέχει έγκυρη και υπεύθυνη γνωμοδότηση για τη βέλτιστη αξιοποίηση της χρήσης των Τεχνολογιών Πληροφορικής και Επικοινωνιών, με στόχο την ανάπτυξη της ελληνικής κοινωνίας και οικονομίας.

Τα μέλη του ΣΕΠΕ είναι επιχειρήσεις του κλάδου Ψηφιακής Τεχνολογίας απ’ όλη την Ελλάδα, οι οποίες παρέχουν εργασία σε περισσότερους από 100.000 εργαζομένους και εκπροσωπούν περίπου το 95% του συνολικού κύκλου εργασιών της εγχώριας αγοράς, ποσοστό το οποίο αντιστοιχεί περίπου στο 8% του ΑΕΠ.

Ο ΣΕΠΕ είναι μέλος του Ευρωπαϊκού Συνδέσμου Βιομηχανίας Ψηφιακής Τεχνολογίας (DIGITALEUROPE) και του Παγκοσμίου Συνδέσμου Υπηρεσιών Καινοτομίας και Τεχνολογίας (WITSA).